Astfel, potrivit unor modificări aduse Statutului Polițistului, tatuajele agenților vor fi permise pe toate zonele corpului, mai puțin de la gât în sus.
Până acum, erau interzise tatuajele sau elementele ornamentale, de orice natură, aplicate, inserate sau implantate pe sau în corp, neacoperite de vestimentație, în ținuta de vară.
Alte modificări propuse de actul normativ
Apare obligativitatea îndeplinirii tuturor condițiilor de ocupare prevăzute în fișa postului în cazul împuternicirii pe funcție, față de situația actuală când trebuia îndeplinită doar condiția de studii.
La concursul pentru ocuparea postului de conducere/execuție vacant se introduce obligativitatea înregistrării și audio și video, față de situația de acum când putea fi aleasă doar o singură formă.
În plus, se reintroduce ”Atenționarea” polițistului, ca măsură administrativ-preventivă, după ce este efectuată cercetarea disciplinară, neavând efecte asupra raporturilor de serviciu ale polițistului. Momentan, pot fi dispuse sancțiuni ce produc efecte, precum mustrarea, diminuarea drepturilor salariale sau amânarea înaintării în gradul profesional următor.
De asemenea, pentru a opri valul de demisii și pensionări, MAI a decis să acopere cheltuielile de apărare în justiție a polițiștilor și să elimine răspunderea materială pentru pagubele aduse patrimoniului în timpul exercitării activității specifice. Aceste măsuri sunt văzute de unii ca o încercare de a atrage mai mulți candidați, dar sunt și criticate de alții care consideră că vor reduce calitatea serviciilor de poliție.